Tea Lafonda
Tea Noeliva Lafonda (angļu: Thea Noeliva LaFond; dzimusi 1994. gada 5. aprīlī Rozo) ir Dominikas vieglatlēte, startē trīssoļlēkšanas sacensībās. Viņa ir 2024. gada vasaras olimpisko spēļu čempione, kā arī 2024. gada pasaules čempione telpās. Lafonda dzimusi Dominikā, bet jau bērnībā pārcēlusies uz ASV. Viņa piedalījās 2016. gada vasaras olimpiskajās spēlēs, kur ar rezultātu 12,82 metri nekvalificējās finālam. 2020. gada vasaras olimpiskajās spēlēs, kurās viņa bija Dominikas karognesēja, viņa kvalificējās finālam, kur ieņēma 12. vietu. Lafonda arī ir piedalījusies vairākos pasaules čempionātos, labākais sasniegums ir 5. vieta 2022. un 2023. gadā. 2024. gadā viņa kļuva par pasaules čempioni telpās ar rezultātu 15,01 metrs. 2024. gada vasaras olimpiskajās spēlēs Parīzē viņa izcīnīja zelta medaļu ar rezultātu 15,02 metri, kas bija jauns Dominikas rekords. Šī bija pirmā medaļa Dominikas olimpisko spēļu vēsturē. Tāpat kā iepriekšējā olimpiādē, arī Parīzē T. Lafondai bija uzticēts Dominikas karognesējas gods olimpisko spēļu atklāšanas ceremonijā.